ГъэщIэгъуэн куэд къащыпоплъэ
Къэралым и дэнэ щIыпIи хуэдэу, ди республикэм и сабийхэри екIуэлIэжащ еджапIэхэм, гъэсапIэхэм. ГуфIэгъуэ зэхуэсхэмкIэ, махуэшхуэ хъуэхъухэмкIэ яублэжа гъэ еджэгъуэщIэм и япэ дерсхэр иджы щокIуэкI курыт школхэм, сабий садхэм.
Шэджэм куейм хыхьэ жылэхэм дэт курыт школ 19-м я гъэсэнхэм къахуеуащ япэ уэзджынэр. ЩIыпIэ пресс-IуэхущIапIэм и лэжьакIуэ КIарэ Элинэ хъыбар къызэрыдигъэщIамкIэ, а уэзджынэ макъым щIэту япэ дыдэу япэ классым мы гъэм кIуащ сабий 600-м нэс. ГуфIэгъуэ махуэшхуэмкIэ ныбжьыщIэ цIыкIухэм ехъуэхъуащ КъБР-м цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министр Къумахуэ Мухьэдин.
— Фэ, цIыкIухэ, нобэ фытехьащ фи гъа-щIэм мыхьэнэшхуэ щызиIэну лъагъуэм. Абы фэ къыщывожьэ хьэлэмэт куэд: Iуэхугъуэ гъэщIэгъуэнхэр, ныбжьэгъу пэжхэр, щIэныгъэ куухэр, — захуигъэзащ Къумахуэм школакIуэхэм. — Балигъ фыхъуным фыхуэмыпIащIэ — школ лъэхъэнэр икъукIэ гукъинэщ, дахэщ. Фи адэ-анэхэр, фи егъэджакIуэхэр фIыуэ флъагъу, пщIэ яхуэфщI.
Школ лэжьакIуэхэмрэ ныбжьыщIэхэмрэ гуапэу ехъуэхъуащ Шэджэм куейм и администрацэм и Iэтащхьэ Бакъ Руслан. Абы и псалъэм къыхигъэщащ куейм и унафэщIхэм егъэджэныгъэ IэнатIэм дяпэкIи гулъытэ хэха зэрыхуащIынур, щIыпIэм хыхьэ школхэм, сабий садхэм я мылъку-техникэ лъабжьэр гъэбыдэнымкIэ ялъэкI къызэрамыгъэнэнур. Бакъым зэрыжиIамкIэ, мы илъэсым гулъытэ нэхъыбэ хуащIынущ гъэсапIэхэм. Зи сад кIуэгъуэ сабий 500-м папщIэ апхуэдэ Iэмал къызэрагъэпэщыну я мурадщ 2013 гъэм и кIэ пщIондэ.
ГуфIэгъуэ зэIущIэр йокIуэкI.
«Егъэджэныгъэм теухуауэ» федеральнэ хабзэм ипкъ иткIэ, куейм и еджакIуэхэм ящыгъынущ школ фащэ хэха. Апхуэдэу пэщIэдзэ классхэм щеджэ цIыкIухэмрэ бынунагъуэшхуэхэм къахэкIа сабийхэмрэ зэреджэн тхылъхэр пщIэншэу иратынущ.
ТАМБИЙ Линэ.
